ANC wil nie ‘angstigheid’ oor adjunkpresident hê nieAce Magashule (links) en Paul Mabe, die ANC se nasionale woordvoerder, spreek joernaliste toe. Foto: ANA. Ace Magashule, die ANC se sekretaris-generaal, het Sondag gesê die ANC sal verseker dat daar geen “angstigheid” oor die aanstelling van ŉ nuwe adjunkpresident ontstaan nie. “Oor die kwessie van kabinet [kabinetsaanstellings], dit is altyd die president se prerogatief tydens of ná oorlegpleging met die nasionale beamptes. Môre [Maandag] het ons ŉ eenvoudige, normale raadsvergadering,” het Magashule aan joernaliste by die spesiale vergadering van die ANC se Nasionale Uitvoerende Komitee (NUK) in Pretoria gesê. Magashule het gesê indien die kwessie tydens dié vergadering ter sprake kom, sal hulle dit daar bespreek. “Ons sal geen tyd verspil nie om te verseker dat die kwessie van kabinet, die kwessie van die adjunkpresident … dat daar nie angstigheid daaroor is nie. Ons het nie ŉ agenda vir môre nie. Dis ŉ normale raadsvergadering, maar as dit ter sprake kom, sal dit deel uitmaak van ons gesprek, ja.” Ramaphosa verkeer onder druk van sekere groepe om ŉ adjunkpresident aan te stel en veranderinge te maak aan die kabinet wat hy geërf het om sodoende ontslae te raak van korrupte en onbekwame ministers. Hy beraadslaag glo tans oor dié kwessie. Die spesiale NUK-vergadering is Sondag byeengeroep om ontplooiing van lede van die NUK na subkomitees en provinsies af te sluit. Volgens Magashule het Ramaphosa glo die lede van die NUK tydens die vergadering gemaan om dit verantwoordelik en doeltreffend uit te voer. Die president het ook kortliks die begrotingsrede bespreek wat verlede week deur Malusi Gigaba, minister van finansies, gelewer is. Hy het spesifiek verwys na die beperkte fiskale ruimte waarin Suid-Afrika hom bevind en die uitdaging van moeilike besluite oor kwessies soos die voorgestelde verhoging op BTW. Volgens Magashule glo die NUK dat die regering verdere maatreëls moet ondersoek betreffende die negatiewe uitwerking van BTW-toename op die armes – waaronder byvoegings tot die lys van items waarop daar glad nie BTW betaal word nie.